LIFITIKOS.
5.
Are eman a kökkö me ren ewe soukapwüng pwe epwe pwärätä lon kapwüng mine a küna ika rongorong, nge esap mochen pwärätä, ätewe a tipis. 
Nge are eman a atapa och mettoch mi limengau, ese lifilifil ika inisin eman manmwacho mi limengau men mä ika inisin eman manfesir mi limengau men mä ika inisin eman mantötö mi limengau men mä, inamwo ika esap mefi, a chök limengau o tipis ren. 
Iwe, are eman a atapa limengauen eman aramas, nge esap mefi, ese lifilifil met sokun limengau a atapa o limengau ren, are epwe mefi, lon ewe otun epwe tipis. 
Nge are eman a chiekai le akapel, nge esap ekieki usun, ese lifilifil met sokun akapel eman aramas epwe chiekai won mine a ngau ika öch, are epwe mefi, lon ewe otun epwe tipis. 
Iwe, are eman aramas a tipis ren och lein ekei föför, epwe pwärätä an tipis 
o uwato ren ewe Samol mi Lapalap fän iten an tipis eman liafefinin sip ika kuuch seni nöün man pwe an asoren tipis. Nge ewe souasor epwe föri asoren amusamusen tipis fän iten ewe aramas. 
Nge are ewe aramas esap tufich ngeni an epwe uwato eman sip, epwe chök uwato ren ewe Samol mi Lapalap fän iten an asoren tipis ruoman lisom ika ruoman apansüsün lisom. Eman lisom epwe fän iten asoren tipis, nge eman fän iten asoren kek. 
Iwe, epwe uweereto ren ewe souasor, nge ätewe epwe akomwen eäni asor ewe eman fän iten asoren tipis. Epwe ämäräkulu möküran, nge esap wesewesen tünüöla. 
Mürin epwe äsupu ekis chan ewe mönün asoren tipis ngeni lepekin ewe rongen asor, nge lusun ewe cha epwe asupwätiu lepopun ewe rongen asor. Iei eu asoren tipis. 
Mürin epwe eäni asor ewe aruomanün fän iten asoren kek lon pwüngün asoren kek. Iei usun ewe souasor epwe föri asoren amusamusen tipis fän iten ewe aramas. Iwe, an tipis epwe musala. 
Nge are ewe aramas esap tufich ngeni an epwe uwato ruoman lisom ika ruoman apansüsün lisom, epwe chök uwato ruu paun pilawa mi amas o mürina fän iten asoren an tipis. Iwe, esap nofiti ngeni apüra seni föün olif, esap pwal ninätä apach mi pwokus won, pun eu asoren tipis. 
Iwe, epwe uwato ren ewe souasor, nge ewe souasor epwe tukei ekumwuch seni, iei asisilan pwe a asor meinisin, o kenala me won ewe rongen asor asen ewe asoren kek ngeni ewe Samol mi Lapalap. Iei eu asoren amusamusen tipis. 
Iei usun ewe souasor epwe föri asoren amusamusen tipis fän iten än ewe aramas tipis ren eu me eu lein ekewe föför, pwe epwe musala. Nge lusun ewe asor epwe än ewe souasor, usun a fis ren ewe asoren mongö. 
Iwe, ewe Samol mi Lapalap a ngeni Moses ekei allük: 
Are eman aramas esap allükülük o tipisin chechengau ren an tümwününgau ngeni mettoch mi pin me ren ewe Samol mi Lapalap, epwe uwato eman ätemwänin sip esap wor terin, pwe an asoren pupungau ngeni ewe Samol mi Lapalap. Nge ükükün liwininin ewe mönün asor kopwe aükük won aüchean föün silifer mi alongolong won ewe kilo ra aea lon ewe imw mi pin. Iei eu asoren pupungau. 
Iwe, epwe liwinietiu ekewe mettoch mi pin a tümwününgau ngeni, nge epwe pwal apacha ngeni eu lelimu o ngeni ewe souasor. Ewe souasor epwe föri asoren pupungau ren ewe ätemwänin sip pwe amusamusen än ewe aramas tipis, pwe epwe musala. 
Iwe, are eman a tipis ren an föri mine ewe Samol mi Lapalap a allük ngeni pwe esap föri, inamwo ika esap mefi, a chök tipis, nge an föför esepwüng a nonom won. 
Iwe, epwe uwato ren ewe souasor eman ätemwänin sip esap wor terin. Nge liwinin ewe mönün asor me reöm epwe usun chök liwinin ewe mönün asoren pupungau. Iwe, ewe souasor epwe föri asoren amusamusen tipis fän iten än ewe aramas föför a chechengau ren, pwe epwe musala. 
Iei eu asoren pupungau, pun ewe aramas a tipis ngeni ewe Samol mi Lapalap. 
